Юлиян Стрибер

**Юлиян Стрибер** (*12. януар 1941—†2. юлий 1998), ремеселнїк, ґлумец-аматер.

## Биоґрафия

Юлиян Стрибер народзени 12. януара 1941. року у Руским Керестуре у фамелиї Йоакима и Феброни (родз. Будински Мидя) Стрибер. Юлиян Стрибер мал старшого брата Йоакима и младшу шестру Марию. Концом Другей шветовей войни погинул його оцец Йоаким Стрибер. Юлиян у родним валалє закончел основну школу. Школу школярох у привреди закончел у Кули, а шлосерске ремесло виучел у Руским Керестуре дзе нєпреривно и робел. Почал як млади роботнїк у шлосерскей роботнї а потим прешол на исти роботи до Друкарнї Руске слово.

Юлиян Стрибер ше винчал зоз Ану родз. Кирда. У малженстве мали сина Михайла.

## Театер як Юлинова любов
Зоз театралну дїялносцу ше почал занїмац ище як школяр керестурскей основней школи, алє першу улогу з одроснутима одбавел 1960. року у театралним фалаце *Малиняк* Авдана Хозича. Кед концом 1969. року почала з роботу Керестурска сцена *АРТ Дядя* Юлиян Стрибер уж мал за собу 10 успишно витворени улоги. У тим театре Юлиян Стрибер по 1996. рок одбавел 25 векши и менши, а за даєдни ґлумецки витвореня Юлиян достал и вецей награди и припознаня. Достал и три памятни плакети АРТ Дядя за вельорочну театралну дїялносц.

Попри тим же ґлумел, Юлиян Стрибер вецей раз виробел и сценоґрафию по нарисох сценоґрафох, бул майстор сцени, а розумел ше и до ошвиценя та руководзел и зоз шветлами у театре.

Вецей роки Юлиян Стрибер бул виберани и до Управного одбору Театра и до Совиту керестурскей сцени АРТ Дядя.

У 1998. року, кед уж бул чежко хори, уручена му Награда Руского народного театру Дядя за комплетне доприношенє розвою театралней дїялносаци Руснацох.

Юлиян Стрибер умар 2. юлия 1998. року у Руским Керестуре дзе є и поховани.

Шицки тоти театрални фалати були пририхтовани у Руским Керестуре.

## Ґалерия

Файл:ЖЕНЇДБА 1969 r.jpg|алт=Ґлумци у фалаце  М. В. Ґоґоля Женїдба|Ґлумци у фалаце  М. В. Ґоґоля Женїдба. Юлиян Стрибер стої перши з права.
Файл:Glumci u Prešove.jpg|алт=Керестурци, часц ґлумцох у фалаце Женїдба|Керестурци, часц ґлумцох у фалаце *Женїдба*, пред плакату  хтора наявює їх госцованє: Юлиян Стрибер, Злата Гарди, Владимир Гайдук, Янко Ґ. Рац, Наталия Колєсар и Єфрем Колєсар.
Файл:Ucasnjiki u FARAONOH.jpg|алт=Колектив ґлумцох у фалаце Олексия Коломийца Фараони|Колектив ґлумцох у фалаце Олексия Коломийца *Фараони*. 
Файл:OŽALOSCENA FAMILIJA.jpg|алт=Колектив ґлумцох у фалаце Б. Нушича Ожалосцена фамели|Колектив ґлумцох у фалаце Б. Нушича *Ожалосцена фамели.* Юлиян Стрибер перши з лїва, у циню.


## Литература

* Дюра Латяк, „Юлиян Стрибер, ремесельнїк, ґлумец-аматерˮ, *50 роки Драмского меморияла Петра Ризнича Дядї,* Руски Керестур, 2018. б. 189

* P. R. Magocsi  and Ivan Pop: „Striber, Iuliianˮ. See Diadia Rusyn National Theater, p.478, *Encyclopedia of Rusyn History and Culture,* University of Toronto, 2005, ISBN 0-8020-3556-3

* Тамаш, др Юлиян, „Руски театер Дядяˮ, *Руски Керестур, лїтопис и история (1745-1991),* Месна заєднїца Руски Керестур, 1992, бок .

## Вонкашнї вязи

* Мирон Жирош, ''Мали, алє вельки народ'', часц *Длугорочни ґлумци aмaтерe*, Юлиян Стрибер под числом 29

Катеґория:Руснаци у Сербиї
Катеґория:Керестурци
Катеґория:Ремеселнїки
Катеґория:Ґлумци аматере
Катеґория:12. януар
Катеґория:Народзени 1941
Катеґория:2. юлий
Катеґория:Умарли 1998